మూడేండ్ల కనిష్టానికి వృద్ధి
 - ఏప్రిల్‌ - జూన్‌ త్రైమాసికానికి కేవలం 5.7 శాతానికే పరిమితం
- ప్రభావం చూపిన నోట్ల రద్దు, జీఎస్టీ గందరగోళం
- అంచనాలకు మించి పడిన తయారీ రంగం
న్యూఢిల్లీ: ప్రస్తుత ఆర్థిక సంవత్సరం మొదటి మూడు నెలల కాలంలో స్థూల దేశీయోత్పత్తి (జీడీపీ) వృద్ధి మూడేండ్ల కనిష్టానికి పడిపోయింది. మొదటి త్రైమాసిక కాలంలో (ఏప్రిల్‌-జూన్‌) వృద్ధి రేటు 5.7 శాతంగా నమోదైంది. గత ఏడాది ఇదే కాలంలో వృద్ధి రేటు 7.9 శాతంగా నమోదైంది. తొలి త్రైమాసిక వృద్ధి రేటు అంతకు ముందు డిసెంబరు మాసంతో ముగిసిన త్రైమాసికంతో పోల్చినా తక్కువగా ఉండడం విశేషం. ఈ విషయాన్ని స్వయంగా కేంద్ర గణాంకాల కార్యాలయమే తెలపడం విశేషం. ఈ ఏడాది జనవరి-మార్చి మధ్య కాలంలో దేశ వృద్ధి రేటు 6.1 శాతంగా ఉంది. ప్రధానంగా కొత్త పన్ను విధానం జీఎస్టీ రాక నేపథ్యంలో నెలకొన్న అనిశ్చితి ఆర్థిక వ్యవస్థపై ప్రధానంగా ప్రభావం చూపింది. మొత్తం వ్యవస్థకు జోడించబడి స్థూల విలువ (జీవీయే) మొదటి త్రైమాసికంలో 7.6 శాతం నుంచి 5.6 శాతానికి పడిపోయిందని ప్రధాన గణాంకాల అధికారి టీసీఏ అనంత్‌ తెలిపారు. తయారీలో ఉన్న వస్తువుల ధరలు పెరగడమే ఇందుకు కారణమని ఆయన తెలిపారు. జూలై 1 నుంచి జీఎస్టీ అమలుకాకముందు కూడా ఆర్థిక వ్యవస్థపై దీని ప్రభావం అనిశ్చితి రూపంలో కనిపించింది. ప్రీ-జీఎస్టీ సేల్‌తో రిటైలర్లు తమ ఇన్వెంటరీని పూర్తిగా ఖాళీ చేసుకోవాలని చూశారు. అంతేకాక జూలై 1 తర్వాత ధరలు ప్రభావం ఎలా ఉంటుందోనని ఆందోళన చెందిన రిటైలర్లు, వచ్చే నెలకు ఎలాంటి స్టాక్‌ ఉండకూడదని ప్రీ-జీఎస్టీ సేల్‌, డిస్కౌంట్లతో స్టాక్‌ను విక్రయించేశారు. ఇది వ్యాపారాలపై తీవ్ర ప్రభావం చూపింది. తయారీ రంగంలో నెలకొన్న మందగమనమే దేశ వృద్ధిరేటుపై ప్రధానంగా ప్రభావం చూపింది. - తొలి త్రైమాసిక కాలంలో తయారీ రంగంలో వృద్ధి గణనీయంగా తగ్గి 5.3 శాతం నుంచి 1.2 శాతానికి పడిపోయింది. మైనింగ్‌ విభాగంలోనూ మరీ దారుణంగా వృద్ధి 6.4% నుంచి 0.7 శాతానికి దిగజారింది.
గణాంకాల్లోని ప్రధానాంశాలు..
- ప్రస్తుత ఆర్థిక సంవత్సరం జూన్‌తో ముగిసిన మొదటి త్రైమాసికంలో వ్యవసాయ వృద్ధి రేటు కుంగి 2.3 శాతానికి పరిమితమైంది. అంతకు ముందు జనవరి-మార్చి త్రైమాసికంలో ఈ రంగంలో వృద్ధి 5.2 శాతంగా నమోదైంది.
- విద్యుత్తు రంగంలో మాత్ర కొంత మెరుగై పరిస్థితి కనిపించింది. ఏప్రిల్‌-జూన్‌ మధ్య కాలానికి వృద్ధి రేట్టు 6.1 శాతం నుంచి 7 శాతానికి పెరిగింది. నిర్మాణ రంగంలో వృద్ధి 2.0 శాతానికి పెరిగింది.
- వాణిజ్య, ఆతిథ్యం, రవాణా, కమ్యూనికేషన్ల విభాగంలో వృద్ధి 6.5% నుంచి 11.1 శాతానికి చేరింది. ఇదే సమయంలో ఆర్థికం, స్థిరాస్తి, ప్రొఫెషనల్‌ సర్వీసులలో కూడా వృద్ధి 2.2 శాతం నుంచి 6.4 శాతానికి చేరుకుంది.
- ఈ ఆర్థిక సంవత్సరం మొదటి త్రైమాసికంలో రక్షణతో పాటు ఇతర సేవా రంగాల్లో ప్రజాధన వ్యయం 17% నుంచి 9.5 శాతానికి పడిపోయింది.
కాస్త పుంజుకున్న కీలక రంగాల ప్రగతి
న్యూఢిల్లీ: జులై నెలలో కీలక రంగాల్లో 2.4 శాతం వృద్ధి నమోదైందని సర్కారు గురువారం ప్రకటించింది. విద్యుత్తు, స్టీల్‌ ఉత్పత్తి పెరగడంతో కీలక రంగాల్లో వృద్ధికి ఆస్కారం కలిగిందని తెలిపింది. ఏప్రిల్‌-జులై నెలకు సంబంధించిన మొత్తం వార్షిక వృద్ధి 2.5 శాతంగా ఉందని గురువారం ప్రభుత్వం విడుదల చేసిన గణాంకాలు చెబుతున్నాయి. జులైలోలో ముడి చమురు (0.5శాతం), శుద్ధి ఉత్పత్తులు (2.7శాతం), ఎరువులు (0.3శాతం), సిమెంట్‌ (2 శాతం) ఉత్పత్తి క్షీణించినట్టుగా సర్కారు అధికార సమాచారంలో వెల్లడించింది. జులై నెలలో మొత్తంగా 0.7శాతానికి పడిపోయింది. గతేడాది జులై నెలలో 4.1శాతంగా ఉంది. మరోవైపు జులై నెలలో సహజవాయువు ఉత్పత్తి 6.6 శాతానికి పెరిగింది. గత ఏడాది జులైలో స్టీల్‌, విద్యుత్తు రంగాల ఉత్పత్తిలో వృద్ధి 0 శాతం, 2.1 శాతంగా ఉండగా.. ఈ ఏడాది జులైలో ఈ రంగాల్లో ఉత్పత్తి వరుసగా 9.2 శాతం, 5.4 శాతానికి చేరడం విశేషం. మొత్తం ఎనిమిది రంగాల్లో వృద్ధి గతేడాది ఏప్రిల్‌-జులై నెలల్లో 6శాతం ఉండగా ఈసారి 2.5శాతానికే పరిమితమైంది. ఇదిలా ఉంటే గత నెలలో పారిశ్రామికోత్పత్తి (ఐఐపీ) మందగించడంతో దాని ప్రభావం కీలక రంగాల్లో వృద్ధిపై ప్రభావం చూపిందని గణాంకాల శాఖ తెలిపింది.
మీ స్నేహితులకు రికమెండ్ చెయ్యండి